text: 
  På lørdag skal danskerne mindes om, at det er godt at se danske 
  film i biograferne.
  
  Det Danske Filminstitut fyldte 20 år den 1. oktober og markerer det 
  lørdag med en filmfest, hvor 75 udvalgte film  -  af de 240, som 
  instituttet i alt har støttet i årenes løb  -  vises i 130 af 
  landets 160 biografer.
  
  Man vil kunne købe to billetter til én billets pris, og i en række 
  Bilka- og OBS-butikker, hvor der i disse dage vises danske 
  filmtrailere på video-storskærme, arrangeres filmquiz med fribilletter 
  til danske film som præmier.
  
  " Vi vil gerne profilere os og vise, at Det Danske Filminstitut ikke
   er en kedelig institution, " siger institut-direktør Bo Christensen. 
  " Det er ingen hemmelighed, at danske films markedsandel har været 
  faldende i de seneste år og nu ligger og rumler nede på 10-11 
  procent. Med filmfesten, som vi arrangerer i et godt samarbejde med 
  filmbranchen, håber vi at ændre på denne situation. "
  
  
  
  